ORDE do 28 de xullo de 2004 pola que se determinan os servizos mínimos que hai que manter durante a folga convocada na empresa Castromil, S.A.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 10/08/2004

Ante a convocatoria de folga presentada na empresa Castromil, S.A. que terá lugar entre as 00.00 horas e as 24.00 horas dos días 23 e 30 de agosto; 6, 13, 20 e 27 de setembro; 4, 11, 18 e 25 de outubro; 3, 8, 15, 22 e 29 de novembro e 9, 13, 20 e 27 de decembro do presente ano 2004, procede que, de conformidade co establecido no artigo 3 do Decreto 155/1988, do 9 de xuño, esta consellería determine os servizos mínimos que permitan, en consonancia co establecido no artigo 28.2º da nosa Constitución, compaxinar o exercicio lexítimo do dereito á folga dos traballadores co mantemento dos servizos esenciais á comunidade.
O exercicio do dereito de folga recoñecido no artigo 28.2º da Constitución debe ser compatible co respecto a outros dereitos fundamentais que asisten os cidadáns e que teñen o mesmo rango constitucional que o dereito de folga.
Eses dereitos fundamentais individuais que é necesario protexer son o dereito á educación, ao traballo, á libre circulación, liberdade de empresa e protección da produtividade, vida familiar, descanso, ocio, cultura, desfrute do medio natural, defensa dos consumidores, etc. Estes dereitos, o mesmo que o dereito de folga, vinculan os poderes públicos en canto á súa defensa e salvagarda.
A folga convocada afecta unha empresa concesionaria que comunica unha parte moi importante do territorio e poboación de Galicia. Castromil, S.A. realiza rutas que comunican seis das sete grandes cidades de Galicia (A Coruña, Ferrol, Santiago de Compostela, Ourense, Pontevedra e Vigo).
Estas cidades son centros atractores de usuarios onde estes reciben todo tipo de servizos esenciais para os cidadáns. Nas cidades están situados os centros educativos (ensino de todos os niveis, incluídos os campus universitarios), hospitais, ambulatorios, centros asistenciais de todo tipo, centros de traballo, comercio, ocio e esparexemento.
Esta folga convócase os días inicialmente citados como consecuencia da sentenza da Sala do Social do Tribunal Superior de Xustiza de Galicia do 2 de xullo de 2004, que declara ilegal por abusiva a folga convocada con data do 8 de marzo de 2004.
A folga convocada o 8 de marzo efectuábase todos os venres do ano. Esta nova folga convócase para todos os luns do ano, coa excepción dos días 3 de novembro e 9 de decembro que, se ben non son luns, son días seguintes a festivo. Cabe, pois, argumentar que aquela folga se convocaba os días en que se iniciaba o período de descanso de fin de semana e esta convócase os días nos que se inicia a actividade laboral e académica ou lectiva despois do descanso de fin de semana ou de fin de semana seguido de festivo.
Na Orde do 6 de abril de 2004, que estableceu os servizos mínimos para a folga convocada o 8 de marzo, fundamentábase que os venres eran os días nos que se produce o maior número de movementos de cidadáns. Esa mesma fundamentación é aplicable respecto aos días nos que se convoca esta nova folga xa que, con base no elemento comparativo de referencia que provoca os desprazamentos dos cidadáns, inicio de descanso despois da actividade laboral e académica e inicio desa actividade laboral e académica despois do descanso, o número de cidadáns será igual ou semellante a aqueles transportados nos días nos que se declarou a folga ilegal.
Hai que resaltar, sen embargo, que a obriga da Administración de establecer servizos mínimos non está baseada simplemente en criterios de cuantificación de desprazamentos, senón en criterios de servizo público nos que se garanten uns mínimos que permitan a cada cidadán o exercicio individual e independente dos dereitos antes citados. A cuantificación será un elemento ponderador para garantir a satisfacción das necesidades de moitos individuos, sen embargo, a obriga de establecer servizos mínimos sería a mesma tamén no suposto de que a folga se efectuase todos os martes (non é este o caso) aínda que eses días houbese un número menor de desprazamentos.
Deben pois establecerse uns servizos mínimos de comunicación entre as cidades e de comunicación coas cidades. A carencia de servizos de transporte non limita só o dereito á libre circulación senón que actúa de forma directa sobre o exercicio doutros dereitos constitucionais que han de ser protexidos.
Cada unha das rutas e número de servizos establecidos son necesarios para garantir a ida e o retorno das cidades. Naqueles supostos nos que se produce unha coincidencia parcial de servizos, esta faise imprescindible. A eliminación desas coincidencias determinaría a eliminación de servizos, de forma que partes importantes do territorio e da poboación carecerían absolutamente de comunicación ao non ser posible integrar nunha soa liña rutas que son completamente distintas aínda que teñan coincidencias parciais.
O servizo de transporte en autobús ten un carácter estratéxico no esquema de mobilidade desta comunidade autónoma, fundamentalmente pola diseminación da poboación e a escasa cobertura que ofrece o transporte ferroviario. A rixidez intrínseca, derivada da infraestrutura pola que se presta, fai que este modo non poida chegar ata núcleos de poboación que son necesariamente cautivos do servizo de transporte en autobús.
Tendo en conta o volume global de servizos que presta Castromil, S.A. nas súas concesións, o número de servizos concesionais establecidos como mínimos nesta orde representa unha porcentaxe inferior ao 17%. Considera, en consecuencia, esta Administración que a carga de traballo que se lles impón aos traballadores non pode, en defensa dos dereitos dos usuarios, considerarse lesiva ao dereito de folga.
Respecto ao servizo de escolares, a especial protección que ten o dereito á educación e a circunstancia de que este estea intimamente vencellado en Galicia ao transporte público en autobús pola extrema diseminación poboacional antes referida (Galicia representa máis dun terzo do orzamento global do transporte escolar público estatal) xustifica a opción realizada polo Decreto 61/1985, do 18 de abril, de garantir todos os servizos neste eido como mínimos, debendo sinalarse que esta medida só foi contestada en supostos puntuais de folga xeral pola súa incongruencia co nivel de servizos mínimos establecido para os ensinantes.
Os servizos de traballadores establécense, de conformidade co recollido no Decreto 61/1985, ida antes das 9.00 horas e retorno despois das 18.00 horas.
A especificidade destes transportes deriva de que responden a un segmento da oferta que non pode ser cuberto polos servizos regulares de uso xeral.
A recollida en diversos puntos, que xeralmente só ten coincidencia parcial cos servizos concesionais, o destino en puntos como polígonos industriais, normalmente afastados dos destinos destes derradeiros servizos, as condicións tarifarias específicas con custos moito máis reducidos e os horarios específicos, de ser o caso, constitúen xustificación dabondo para regular un réxime específico para o transporte de traballadores. Neste sentido o decreto contrapesa o dereito de folga garantindo o servizo de ida antes das 9.00 horas e o de retorno despois das 18.00 horas. Isto xa implica unha afectación na normal prestación do servizo. Así ocorre cun colectivo moi numeroso de funcionarios da Administración pública (máis de 1.000) que son transportados a diario, resultando menoscabado o seu servizo ao verse obrigados a atrasar o retorno preto de 3 horas.
Debe, pois, apreciarse na regulación dos servizos mínimos para o transporte de traballadores unha valoración equilibrada dos intereses destes a acceder aos seus postos de traballo e da sociedade en xeral a manter un nivel de prestación de servizos públicos eficiente que permita o exercicio de dereitos constitucionais por unha banda, e do exercicio do dereito de folga dos sindicatos por outra.
Na súa virtude, e de conformidade co establecido no Decreto 61/1985, do 18 de abril, e no Decreto 155/1988, do 9 de xuño,
DISPOÑO:
Artigo 1º
Os servizos mínimos que deberán manterse durante a folga convocada na empresa Castromil, S.A. serán os seguintes:
a) Servizos concesionais.
* Concesión: V-7059; XG-433.
-Ferrol-A9-Santiago-A9-Pontevedra-A9-Vigo.
Saídas de Ferrol: 11.30 e 18.30 horas.
Saídas de Vigo: 7.30 e 19.30 horas.
-A Coruña-A9-Santiago-A9-Pontevedra-A9-Vigo.
Saídas da Coruña: 13.00 e 18.01 horas.
Saídas de Vigo: 9.30 e 18.30 horas.
-A Coruña-Ordes-Santiago.
Saídas da Coruña: 8.00 e 19.30 horas.
Saídas de Santiago: 6.30 e 18.01 horas.
-Betanzos-Ordes-Santiago.
Saída de Betanzos: 12.00 horas.
Saída de Santiago: 10.00 horas.
-A Coruña-A9-Santiago-Lalín-Ourense.
Saída de Ourense: 19.00 horas.
-Santiago-Lalín-Ourense.
Saídas de Santiago: 12.00 e 20.00 horas.
Saídas de Ourense: 6.45 horas.
-Santiago-Lalín-O Carballiño.
Saídas de Santiago: 18.01 horas.
Saídas do Carballiño: 6.30 horas.
-A Coruña-A9-Santiago-Noia-Pontenafonso-Muros.
Saídas da Coruña: 12.00 e 19.00 horas.
Saídas de Muros: 7.15 e 18.01 horas.
-Muros-Noia-Padrón-Pontevedra-Vigo.
Saídas de Muros: 9.00 horas.
Saídas de Vigo: 18.01 horas.
-Santiago-Padrón-Pontevedra-Redondela-Vigo.
Saídas de Santiago: 20.00 horas.
Saídas de Vigo: 13.00 horas.
-Santiago-Padrón-Pontevedra-A9-Vigo.
Saídas de Santiago: 13.00 e 18.01 horas.
Saídas de Vigo: 7.50 e 19.00 horas.
-A Xunqueira-Pontevedra-A9-Vigo (curso universitario).
Saídas da Xunqueira: 13.59 horas.
Saídas de Vigo: 7.40 horas.
-Pontevedra-Redondela-Vigo.
Saídas de Pontevedra: 9.00 horas.
Saídas de Vigo: 10.00 horas.
-Santiago-A Toxa.
Saídas de Santiago: 10.00 horas.
Saídas da Toxa: 12.15 horas.
-Santiago-Cuntis-Moraña.
Saídas de Santiago: 12.00 e 18.45 horas.
Saídas de Moraña: 7.15 e 18.01 horas.
-Santiago-Luou.
Saídas de Santiago: 13.00 horas.
Saídas de Luou: 9.00 horas.
-Cuntis-Moraña-Pontevedra.
Saídas de Cuntis: 8.00 e 18.01 horas (días non lectivos).
Saídas de Cuntis: 7.15 e 18.01 horas (días lectivos).
Saídas de Pontevedra: 12.30 e 19.00 horas.
-Vilagarcía-Pontevedra-Vigo-Bouzas.
Saídas de Vilagarcía: 9.15 horas.
Saídas de Bouzas: 10.15 horas.
* Concesión: V-0527; XG-034.
-Antas-A Lama-Vigo.
Saídas de Antas: 7.20 horas.
Saídas de Vigo: 19.00 horas.
-Caldelas-Vigo.
Saídas de Caldelas: 18.01 horas.
Saídas de Vigo: 12.00 horas.
* Concesión: V-7066; XG-440.
-Tui-Pontevedra.
Saídas de Tui: 7.50 e 18.01 horas.
Saídas de Pontevedra: 12.00 e 19.00 horas.
b) Servizos regulares de uso especial para transporte de obreiros e funcionarios.
Todos os servizos nas expedicións anteriores ás 9.00 horas, garantindo o retorno despois das 18.00 horas.
c) Servizos regulares de uso especial para transporte de escolares e estudantes.
Deberanse manter todos os servizos de escolares e estudantes nas expedicións normalmente establecidas de luns a venres lectivos.
Artigo 2º
O incumprimento da obriga de atender os servizos mínimos fixados nesta orde será sancionado de conformidade coa lexislación vixente.
Artigo 3º
O disposto na presente orde non suporá ningunha limitación dos dereitos que a normativa reguladora da folga lles recoñece aos traballadores.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 28 de xullo de 2004.
Alberto Núñez Feijoo
Conselleiro de Política Territorial, Obras Públicas
e Vivenda